text: Valgt eller ej: Carl Holst trækker sig 
  10 juni 2015 kl. 06.25
  Uanset om Carl Holst opnår valg til Folketinget eller ej, så trækker han sig som formand for Region Syddanmark. Senest ved udgangen af valgperioden.
  
  Carl Holst fortæller til TV SYD, at den beslutning blev truffet allerede da han valgte, at stille op til Folketinget.
  - Nu har jeg siddet i 15 år i Amtsrådet og siden Regionsrådet. Det bliver 17 år hvis jeg skal sidde perioden ud. Så hvis jeg skulle sidde i fire år mere, ville det blive 21 år.
  Er det et signal om at du ikke tror på regionernes fremtid? Nej, det er der måske nogen der vil tolke, men Venstre går til valg på at regionerne skal have en chance, fortæller Carl Holst til TV SYD.
  Carl Holst stiller for første gang op til Folketinget for Venstre i Esbjerg Omegnskreds og spåes rigtigt gode chancer for at opnå valg.
  